**Nye regler for beskatning av uttak fra samdrifter og andre ansvarlige selskaper.**

I 2015 ble det innført utbytteskatt for aksjonær i aksjeselskap ved opptak eller utvidelse av lån fra selskapet. Regelendringen ble gjort gjeldende fra og med 07.10.2015.

Nå vil det høyst sannsynlig bli vedtatt en tilsvarende regelendring fra og med 11.05.2016 for deltakerlignede selskaper, herunder selskaper med delt ansvar, som er den vanligste organisasjonsformen for samdrifter i landbruket.

Tidligere har det blitt godtatt at deltakeres skyldige beløp til samdrifter har blitt sett på som midlertidige lån, og slike «lånetransaksjoner» har derfor blitt ført på mellomregningskonto.

Det kan være ulike grunner til at en aktiv deltaker har tatt ut for mye penger fra samdriften:

* Samdriftsoverskuddet har blitt lavere enn forventet, og uttakene gjennom året har forutsatt et større overskudd enn det det ble.
* Deltakeren har dårlig likviditet i sitt personlige foretak og trenger pengene for å be-tjene personlige lån og privat forbruk.

Det er ofte sistnevnte forhold som skaper problemer med for store pengeuttak. For store uttak muliggjøres ved å belaste driftskreditten i samdriften og i verste fall utsette betaling av leverandørgjeld.

**Fra og med 11.05.2016 gjelder følgende:**

* Lån til deltaker, dvs. meruttak, beskattes som utbytte.
* Senere tilbakebetaling anses som innskudd av egenkapital, og vil dermed ikke reversere utbyttebeskatningen.
* Alle uttak underveis må kunne henføres til noe konkret, som leievederlag, arbeids-vederlag eller tilbakebetaling av egenkapital eller eventuelt andre konkrete vederlag.
* Alle andre uttak skal i prinsippet behandles som utbytte.

Dersom regelverket tolkes strengt, vil det være slik at «tilfeldige» uttak underveis i året skal utbyttebeskattes, selv om det senere viser seg at samdriftsoverskuddet gir dekning for uttakene!

De aller fleste melkesamdriftene og også andre landbrukssamdrifter opererer med et resultat på null, dvs. at hele overskuddet avstemmes mot leievederlag og/eller arbeidsvederlag.

Dette er som regel begrunnet i følgende forhold:

* Overskuddet er normalt ikke større enn at det gir et rimelig vederlag for arbeid og innskutt kapital, og det er derfor ulogisk å operere med et overskudd i tradisjonell forstand.
* De passive deltakerne deltar normalt ikke i driften og mottar kun et avtalt leievederlag. Det vil være urimelig at disse skal få en andel av et overskudd eventuelt et underskudd.

Pr. i dag vet vi ikke hvor strengt regelverket vil bli praktisert i forhold til bokføringen underveis i året, men det er i alle fall ikke tvil om følgende:

* Meruttak etter 11.05.2016 som ikke er oppgjort pr. nyttår *skal* utbyttebeskattes.
* Tilbakebetaling anses som innskudd av egenkapital og får ikke skattemessig virkning før samdriften oppløses.

Ved utbyttebeskatning av uttak, vil de skattemessige konsekvensene være dramatiske. Man vil da få en ekstraskatt på 25 % på uttaket, og i verste fall kan man ende opp med en marginalskatt på om lag 75 % !

Vårt råd til alle samdrifter og deres aktive deltakere er følgende:

* Bruk et forsiktighetsprinsipp: Vær forsiktig med uttakene.
* Alle løpende deltakeruttak skal være begrunnet i bestemte vederlag: Tilbakebetaling av egenkapital, arbeidsvederlag, leievederlag eller andre typer vederlag.
* Vær forsiktig med uttakene før samdriftsresultatet er klart. Selv om uttakene er knyttet til bestemte vederlag, må det være resultatmessig dekning for disse når året er slutt.
* Fakturaer for leie og andre vederlag bør dateres «på forhånd», dvs. før uttaksdato.